KIRJALLINEN KYSYMYS E-3567/02 esittäjä(t): Bart Staes (Verts/ALE)ja Jan Dhaene (Verts/ALE) komissiolle. .eu-aluetunnuksen hakeminen.



Virallinen lehti nro 242 E , 09/10/2003 s. 0061 - 0063



KIRJALLINEN KYSYMYS E-3567/02 esittäjä(t): Bart Staes (Verts/ALE)ja Jan Dhaene (Verts/ALE) komissiolle (12. joulukuuta 2002) Aihe: .eu-aluetunnuksen hakeminen Asetuksessa (EY) N:o 733/2002(1) käsitellään .eu-aluetunnuksen käyttöönottoa. Asetuksessa todetaan, että kyseisen aluetunnuksen käyttöönotolla pyritään lisäämään valinnanvaraa ja kilpailua ja parantamaan sisämarkkinoiden näkyvyyttä. Asetuksen 4 artiklan 2 kohdan b alakohdassa mainitaan ne eri toimijat, jotka voivat hakea ja rekisteröidä itselleen .eu-verkkotunnuksen. Asetuksen 5 artiklan 2 kohdassa puolestaan todetaan perustellusti, että jäsenvaltiot voivat kolmen kuukauden kuluessa asetuksen voimaantulosta antaa luettelon esimerkiksi geopoliittisen luonteen omaavista verkkotunnuksista. Marraskuussa 2002 annetun .eu-aluetunnusta koskevan tiedotteen mukaan tämän jälkeen käynnistetään vuoden 2003 alusta lähtien ICANN-järjestön välityksellä rekisteröintiä koskeva delegaatioprosessi. Eri organisaatiot, yritykset ja luonnolliset henkilöt voivat sitten vuoden 2003 aikana hakea verkkotunnusta. Pienimuotoinen selvitys on kuitenkin osoittanut, että tätä kysymystä koskeva tiedonkulku kansalaisille ei ole vielä ollut riittävän tehokasta. Eri Internet-palveluntarjoajat eivät myöskään ole vielä päässeet keskenään yhteisymmärrykseen .eu-aluetunnuksen alaisen verkkotunnuksen hinnoittelusta. Voiko komissio vahvistaa ylläolevat tiedot ja kertoa, miten se aikoo parantaa tiedon jakelua kansalaisille? Onko komissiolla hallussaan tarkat tiedot hallituksista riippumattomia tahoja koskevalle .eu-verkkotunnusten hakemiselle ehdotetusta aikataulusta ja hakumenettelystä? Tekeekö komissio .eu-verkkotunnuksia koskevia hakemuksia käsitellessään eron sen mukaan, harjoittaako hakija voittoa tuottavaa vai ei voittoa tuottavaa toimintaa? Jos vastaus on myönteinen: - mikä on komission mukaan oikeudenmukainen hinta .eu-tunnukselle yhtäältä voittoa tuottavalle ja toisaalta yleishyödylliselle organisaatiolle? - voidaanko harkita, että yhteisöaatetta edistävät järjestöt, kuten yhteisön laajuiset opiskelijajärjestöt, ihmisoikeusliikkeet ja kansalaisaloitteita ajavat järjestöt, voivat saada verkkotunnuksensa ilmaiseksi? Jos vastaus on kielteinen: - miten komissio aikoo varmistaa, että yleishyödylliset liikkeet saavat oikeudenmukaisen mahdollisuuden hakea itselleen verkkotunnusta? (1) EYVL L 113, 30.4.2002, s. 1. Erkki Liikasen komission puolesta antama vastaus (3. maaliskuuta 2003) Kuten kysyjät kysymyksessään tuovat esille, .eu-aluetunnuksen pitäisi olla käyttövalmis vuoden 2003 kuluessa. Aikataulu .eu-verkkotunnusten saatavuudelle Täytäntöönpanotoimia tarvitaan lisää ennen kuin rekisteri käytännössä on käyttövalmis. Jäljellä olevat menettelyvaiheet on esitetty tietoyhteiskuntaa koskevan www-sivuston(1) .eu-aluetunnusta käsittelevällä www-sivulla, ja niihin kuuluvat etenkin .eu-aluetunnusrekisterin nimeäminen ja rekisterin ja komission välisen sopimuksen tekeminen, .eu-aluetunnuksen myöntäminen rekisterille ja yleisten toimintaperiaatteiden hyväksyminen. Kun otetaan huomioon vielä tarvittavat täytäntöönpanotoimet ja koska yleiset toimintaperiaatteet on hyväksyttävä sen menettelyn mukaisesti, josta on säädetty Euroopan parlamentin ja neuvoston 22 päivänä huhtikuuta 2002 antamassa asetuksessa (EY) N:o 733/2002 aluetunnuksen .eu perustamisesta, ja rekisterin kuulemisen jälkeen, täsmällistä aikataulua .eu-aluetunnuksen alaisten verkkotunnusten saatavuudelle ei voida antaa tässä vaiheessa. Tiedottaminen .eu-aluetunnuksesta Tietoa .eu-aluetunnuksesta on jo saatavilla eri lähteistä, joita ovat etenkin komission www-sivusto(2), lehdistötiedotteet ja Euroopan yhteisöjen virallinen lehti (asetus (EY) N:o 733/2002 sekä .eu-aluetunnusrekisterin valintaa koskeva kiinnostuksenilmaisupyyntö)(3). Suuri osa tästä tiedosta on saatavilla myös hakukoneiden kautta. Vastaukset kysymyksiin ohjataan sellaisten tietopalvelujen kautta kuin info-desk Europa-palvelimella(4) tai euroneuvontakeskukset. Tiedon levittäminen .eu-aluetunnuksesta tulee lisäksi olemaan .eu-aluetunnusrekisterin tehtävä. Itse asetuksessa säädetään, että rekisterin on kuultava asianomaisia osapuolia alustavien rekisteröintiä koskevien toimintalinjojen osalta. Asetuksen johdanto-osan kappaleessa 21 tarkennetaan, että asianomaisiin osapuoliin kuuluvat viranomaisten lisäksi yritykset, järjestöt ja luonnolliset henkilöt. Osana .eu-aluetunnusrekisterin valintaa koskevaa kiinnostuksenilmaisupyyntöä hakijoita pyydettiin antamaan tietoja toimenpiteistä, joita ne ovat suunnitelleet tehdäkseen .eu-aluetunnusta tehokkaasti tunnetuksi. Voittoa tuottavien ja yleishyödyllisten organisaatioiden .eu-verkkotunnushakemusten välinen ero Rekisterin tehtäväksi annetaan .eu-aluetunnuksen organisointi, hallinto ja hallinnointi. Asetuksessa säädetään, että rekisterin on perittävä maksuja, jotka välittömästi vastaavat aiheutuneita kustannuksia, ja komissio varaa itselleen keinot valvoa .eu-aluetunnuksen hallinnointia, mukaan luettuna sen hintapolitiikka. (1) http://europa.eu.int/information_society/topics/telecoms/internet/page2/text_en.htm. (2) http://europa.eu.int/information_society/topics/telecoms/internet/eu_domain/index_en.htm. (3) EYVL C 208, 3.9.2002. (4) http://europa.eu.int/information_society/newsroom/press_services/contact/text_en.htm.